P6_TA(2006)0387

Olukord Darfuris

Euroopa Parlamendi resolutsioon olukorra kohta Darfuris

Euroopa Parlament,

- võttes arvesse oma varaseimaid resolutsioone olukorra kohta Sudaanis ja eriti Darfuris;

- võttes arvesse asjakohaseid ÜRO Julgeolekunõukogu resolutsioone ja eriti ÜRO Julgeolekunõukogu 31. augusti 2006. aasta resolutsiooni nr 1706;

- võttes arvesse Aafrika Liidu 2004. aasta aprilli otsust luua Aafrika Liidu missioon Sudaanis (AMIS);

- võttes arvesse üleilmset Darfuri päeva, mis oli 17. septembril 2006. aastal;

- võttes arvesse Darfuri rahulepingut, mis allkirjastati Abujas Nigeerias 5. mail 2006. aastal;

- võttes arvesse kodukorra artikli 103 lõiget 4,

A. arvestades, et Darfuri piirkonda hõlmav konflikt valitsusvägede, valitsusmeelsete relvastatud üksuste ja mässuliste vahel on viimase kolme aasta jooksul põhjustanud üle 200000 inimohvri ning üle 2 miljoni riigisiseselt ümberpaigutatud isiku ja pagulase, seda vaatamata Darfuri rahulepingu allkirjastamisele 5. mail 2006. aastal;

B. arvestades, et Darfuri rahuleping on jätkuvalt stabiilsuse, rahu ja leppimise aluseks Darfuris, vaatamata ÜRO eriesindaja Jan Pronki avaldusele, et rahuleping on "peaaegu surnud";

C. arvestades, et ÜRO hädaabi koorinaatori Jan Egelandi sõnul on julgeoleku- ja humanitaarolukord Darfuris jõudnud alates 2004. aastast halvimasse seisukorda ning juurdepääs humanitaarabile halveneb jätkuvalt sellises ulatuses, et mõned Darfuri piirkonnad on praeguseks humanitaartöötajatele täiesti keelatud alad, mistõttu tuhandetel Darfuri inimestel ei ole juurdepääsu abile;

D. arvestades, et kõik pooled rikuvad jätkuvalt piirkonnas kehtestatud relvarahu ja vägivald on tihti suunatud tsiviilelanikkonna vastu ning arvestades, et hiljutine sõjaväeline koondumine Darfuris ja valitsusvägede suurendamine piirkonnas on viinud võitluse taasalustamiseni Põhja-Darfuri piirkondades;

E. arvestades, et ÜRO "kohustus pakkuda kaitset" näeb ette, et kui "on ilmne, et riigivõimud ei suuda oma elanikkonda genotsiidi, sõjakuritegude, etnilise puhastuse ja inimsusevastaste kuritegude eest kaitsta", võib ÜRO Julgeolekunõukogu nõustuda VII peatükis osutatud sõjalise jõu kasutamisega;

F. arvestades, et ÜRO Julgeolekunõukogu on oma resolutsioonis nr 1706 andnud loa moodustada uus ÜRO rahuvalvejõud, mis koosneb kuni 22500 sõdurist ja politseiametnikust, et võtta Aafrika Liidu missioonilt Sudaanis üle Darfuri operatsiooni läbiviimine, kinnitades samas taas Sudaani suveräänsuse, ühtsuse, iseseisvuse ja territoriaalse terviklikkuse täielikku austamist;

G. arvestades, et Sudaani valitsus keeldub jätkuvalt ÜRO jõude Sudaani territooriumile lubamast;

H. arvestades, et Darfuri konflikt - ja vastutusele võtmise puudumisest tulenev karistamatus - mõjutab üha enam Kesk-Aafrika piirkonna stabiilsust ning kujutab ohtu rahvusvahelisele rahule ja julgeolekule;

I. arvestades, et võttes arvesse Aafrika Liidu 20. septembri 2006. aasta otsust pikendada rahuvalvejõudude mandaati Darfuris aasta lõpuni, on ÜRO kohustunud osutada Aafrika Liidu missioonile Sudaanis jätkuvalt logistilist ja materiaalset toetust;

J. arvestades, et ÜRO Julgeolekunõukogu pöördus 2005. aasta märtsis Darfuri olukorra küsimuses Rahvusvahelisse Kriminaalkohtusse,

1. nõuab tungivalt, et Sudaani valitsus nõustuks ÜRO rahuvalvejõudude kohaloluga Darfuris, mis toimuks vastavalt ÜRO põhikirja VII peatükile;

2. rõhutab, et Sudaan ei ole suutnud täita "kohustust pakkuda kaitset" oma elanikkonnale, ning on seetõttu kohustatud nõustuma ÜRO vägedega vastavalt ÜRO Julgeolekunõukogu resolutsioonile nr 1706; kutsub ÜRO Julgeolekunõukogu üles avaldama Sudaani ametivõimudele survet, et nad nõustuksid juba volitatud ÜRO Darfuri missiooni riiki saatmisega, millel on VII peatüki kohaselt ÜRO Julgeoleku resolutsiooniga nr 1706 antud selge mandaat ja parem suutlikkus;

3. nõuab, et Sudaani ametivõimud ei seaks takistusi ÜRO missiooni riiki saatmisele ja tegevusele Darfuris ning veelgi enam, et nad looksid selle missiooni toimimiseks vajalikud tingimused; rõhutab, et kui Sudaani ametivõimud neid nõudeid ei täida, kehtestatakse nende suhtes sanktsioonid;

4. kutsub rahvusvahelist üldsust ja kõiki asjaosalisi töötama välja viise, kuidas aidata tõhusalt ja kiiresti kaasa ÜRO missiooni edukale toimimisele Darfuris ning kriisi lahendamisele;

5. kutsub Hiinat ja Venemaad üles etendama ÜROs positiivset rolli jõupingutustes tagada ÜRO rahuvalvejõudude riiki saatmine ning kasutama oma rolli piirkonnas selleks, et aidata kaasa selle missiooni riiki saatmisele ning vältida igasugust verevalamist;

6. kutsub sellega seoses Hiinat üles arvestama Hiina ja EL poolt 9. septembril 2006. aastal tehtud ühisavaldust, milles "juhid rõhutasid, et Aafrika Liidu operatsiooni asendamine ÜRO operatsiooniga aitaks kaasa rahu taastamisele Darfuris"; nõuab tungivalt, et Hiina valitsus tegutseks selle avalduse kohaselt, kasutades oma mõjuvõimu Sudaanis, et veenda Sudaani valitsust nõustuma ÜRO rahuvalvejõududega;

7. kutsub Araabia Liigat üles lõpetama Sudaani toetamine tema jätkuvas järeleandmatuses tunnistada vajadust ÜRO rahuvalvejõudude järele;

8. tuletab meelde kohustusi, mis ÜRO pärast Rwanda genotsiidi võttis, et kanda tõhusamalt oma poliitilist vastutust Aafrikas;

9. kutsub ELi üles nõudma lennukeelutsooni kiiret jõustamist Darfuri kohal, mis loodi ÜRO Julgeolekunõukogu resolutsiooniga nr 1591 (2005); nõuab tungivalt, et rahvusvaheline üldsus teeks koostööd Tšaadiga ja arutaks lennukeelutsooni jõustamist Ida-Tšaadist;

10. mõistab hukka jätkuva relvarahu rikkumise kõikide poolte poolt ning eriti vägivalla, mis on suunatud tsiviilelanikkonna ning humanitaarabi vastu;

11. kutsub kõiki pooli, sealhulgas Sudaani valitsust, üles lõpetama koheselt sõjaline tegevus Darfuris, pidama kinni relvarahu kokkuleppest ning järgima ja täitma Darfuri rahulepingu raames võetud kohustusi;

12. kutsub pooli, kes jätsid Darfuri rahulepingule alla kirjutamata, lepingule alla kirjutama ning kohustuma seda täitma ja jõustama;

13. nõuab selliste usaldust suurendavate meetmete võtmist nagu Darfuri poolte vaheline dialoog ja konsulteerimine, mis hõlmaks nii kõiki konflikti osalisi kui ka kodanikuühiskonda;

14. võtab teadmiseks Aafrika Liidu Sudaani missiooni mandaadi pikendamise 2006. aasta lõpuni; rõhutab pakilist vajadust kindlustada selle üksuse mandaati ja ülesandeid ning tagada nii piisav rahastamine kui ka logistiline ja materiaalne toetus, mis võimaldaks Darfuri rahulepingu täitmisele tõhusalt kaasa aidata;

15. kutsub ELi ja teisi rahvusvahelisi osalejaid üles tegema tööd koos ÜRO ja Aafrika Liiduga, et tagada Darfuri rahuvalvejõudude suutlikkus reageerida kiiresti relvarahu rikkumistele või mõne poole provokatsioonidele;

16. kutsub ELi, Ameerika Ühendriike ja teisi rahvusvahelisi osalejaid üles kehtestama sanktsioone ükskõik millise poole suhtes, sealhulgas valitsuse, kes rikub vaherahu või ründab tsiviilisikuid, rahuvalvajaid või humanitaarabioperatsioonide läbiviimises osalevaid isikuid ning võtma vajalikke meetmeid karistamatuse lõpetamiseks, jõustades ÜRO Julgeolekunõukogu sanktsioonirežiimi;

17. kutsub Sudaani valitsust ja rahvusvahelist üldsust üles tegema karistamatuse lõpetamiseks täielikku koostööd Rahvusvahelise Kriminaalkohtuga;

18. kutsub kõiki ÜRO Julgeolekunõukogu alalisi liikmeid üles võtma globaalne vastutus ja mitte takistama meetmete võtmist, mille eesmärk on edendada rahu, julgeolekut ja stabiilsust Darfuri piirkonnas Sudaanis, vaid pigem toetama ja soodustama sobivaid meetmeid, mis on suunatud konfliktile püsiva lahenduse leidmisele;

19. kutsub kõiki pooli, eelkõige Sudaani valitsust, üles tagama päästetöötajatele täielik, turvaline ja takistamatu juurdepääs raskes olukorras olevatele isikutele Darfuris ning humanitaarabi kohaletoimetamine, eelkõige riigisiseselt ümberpaigutatud isikutele ja pagulastele;

20. nõuab rahvusvahelise üldsuse poolt osutatava humanitaarabi suurendamist peaaegu 3 miljonile inimesele, kes on täielikult sõltuvad rahvusvahelisest toidu-, peavarju- ja arstiabist;

21. teeb presidendile ülesandeks edastada käesolev resolutsioon nõukogule, komisjonile, AKV-ELi ministrite nõukogule, Sudaani valitsusele, Aafrika Liidule ning ÜRO peasekretärile.

--------------------------------------------------